ऐसा ही कुछ नौकरशाहों के साथ हुआ मुलायम राज में आईएएस अखंड प्रताप सिंह, सतीश अग्रवाल, चन्द्रमा प्रसाद, नीरा यादव, नवीन चन्द्र वाजपेई, अनीता सिंह, आईपीएस अधिकारी बाबू लाल यादव और डीजी बुआ सिंह की तूती बोलती थी। खासकर चन्द्रमा प्रसाद और अनीता सिंह तो मुलायम के कई राजनैतिक फैसलों में भी उनको राय देते थे। मुलायम राज में आईएएस अधिकारी मुख्य सचिव नवीन वाजपेई और डीजी बुआ सिंह सपा कार्यालय में आयोजित एक कार्यक्रम में मंच के ऊपर तक दिखाई दिए। इसको लेकर काफी बवाल मचा। जब मायावती ने राजपाठ संभाला तो उन्होंने सबसे पहले इन अधिकारियों को ही किनारे किया। माया की वजह से ही गैर आईएएस अधिकारी शंशाक शेखर कैबिनेट सचिव के पद पर विराजमान होकर कई आईएएस अधिकारियों को दिशा-निर्देश दे रहे हैं, लेकिन कोर्ट भी इस मामले में कुछ खास नहीं कर पाई। अदालत में काफी समय से शशांक को कैबिनेट सचिव बनाए जाने का मामला चल रहा है। माया राज में उनके बड़े अधिकारी मौका पड़ने से यह बताना नहीं भूलते कि किसे पार्टी से निकाला गया है। शशांक शेखर और आईएएस अधिकारी फतेह बहादुर सिंह बसपा सरकार की नाक-कान बने हुए थे तो पुलिस महानिदेशक बृजलाल भी वफादार अधिकारियों की लिस्ट में शामिल थे। इन अधिकारियों का बसपा शासनकाल में कोई कुछ नहीं बिगाड़ पाया, यह और बात थी कि चुनाव आयोग ने आते ही सबसे पहले इन अधिकारियों को चुनावी प्रक्रिया से किनारे करने का काम किया।